Αντνάν Χασόγκτζι

Βιογραφία

Ο Αντνάν Χασόγκτζι γεννήθηκε στην Μέκκα το 1935 από Τούρκους γονείς. Ο πατέρας του, Μοχάμεντ Χασόγκτζι ήταν προσωπικός γιατρός του βασιλιά Ιμπν Σαούντ, και η αδερφή του Αντνάν, Σαμίρα Χασόγκτζι παντρεύτηκε τον Αιγύπτιο επιχειρηματία Μοχαμέντ Αλ Φαγιέντ με τον οποίο απέκτησε τον Ντόντι Αλ Φαγιέντ, που σκοτώθηκε στο αυτοκινητιστικό δυστύχημα στο Παρίσι το 1997 μαζί με την Πριγκίπισσα Νταϊάνα. 
Ο Αντνάν Χασόγκτζι αποφοίτησε από το Victoria College της Αλεξάνδρειας της Αιγύπτου και σπούδασε σε Αμερικανικά πανεπιστήμια της Καλιφόρνιας, του Οχάιο και στο πανεπιστήμιο Σταντφόρντ. Ωστόσο εγκατέλειψε τις σπουδές του για να ξεκινήσει την επιχειρηματική του καριέρα.

Επιχειρηματική καριέρα

Η καριέρα του Χασόγκτζι θα ξεκινήσει κάπου στα τέλη της δεκαετίας του 1950, όταν η κυβέρνηση της Σαουδικής Αραβίας άρχισε να δείχνει ενδιαφέρον για εξοπλιστικά προγράμματα. Ο Χασόγκτζι ήταν ο άνθρωπος που  ανέλαβε την διαμεσολάβηση  μεταξύ της σαουδαραβικής  κυβερνήσεως και των αμυντικών βιομηχανιών. Έτσι απέκτησε την φήμη του ενός ανθρώπου που ήξερε να «τακτοποιεί» όλες τις δουλειές. 
Μεταξύ του 1970  και 1975, θεωρείτο ο  κύριος μεσάζων  στις πωλήσεις όπλων παγκοσμίως και  μόνο από την Αμερικανική Lockheed Martin εισέπραξε 106 εκατ. δολάρια σε προμήθειες. Συνεργάστηκε με παρά πολλές εταιρίες, κυρίως παραγωγής οπλικών συστημάτων, και βιομηχανίες πολεμικών αεροσκαφών. 
Το 1987 ο Χασόγκτζι θα εμπλακεί στο σκάνδαλο Ιράν-Κόντρας, που αφορούσε παράνομες πωλήσεις όπλων στο καθεστώς της Τεχεράνης για  να χρηματοδοτηθούν οι δεξιοί αντάρτες που πολεμούσαν το μαρξιστικό καθεστώς των Σαντινίστας στη Νικαράγουα. Στην Ελλάδα ο Αντνάν Χασόγκτζι έγινε γνωστός το 1985 και την περίφημη "Αγορά του αιώνα" που αφορούσε την αγορά 40 μαχητικών αεροσκαφών Mirage 2000 με τον Χασόγκτζι να είναι από τους βασικούς μεσάζοντες μεταξύ της Γαλλικής βιομηχανίας Ντασό και της Ελληνικής κυβερνήσεως.

Προσωπική Ζωή

Ο πρώτος του γάμος ήταν τη δεκαετία του ’60  με την 20χρονη  Αγγλίδα Σάντρα Ντέιλι, που ασπάστηκε το Ισλάμ κι έμεινε γνωστή ως Σοράγια Χασόγκτζι. Με αυτήν απέκτησε  τη Ναμπίλα και τέσσερις γιους. Η 2η γυναίκα του ήταν η Ιταλίδα Λάουρα Μπιανκολίνι, μετέπειτα κυρία  Λάμια Χασόγκτζι, την οποία γνώρισε σε ηλικία μόλις 17 ετών και απέκτησαν ένα γιο, τον Αλί, το 1980. Η 3η και τελευταία σύζυγος του Χασόγκτζι υπήρξε η Ιρανή Σαχπάρι Ζανγκανέχ, από την οποία έχει τα δύο τελευταία του παιδιά (οκτώ συνολικά και από τις τρεις συζύγους). 
Ο Χασόγκτζι είχε στην κατοχή του πολυτελή διαμερίσματα, στο Ριάντ, και στο Λονδίνο και μια έπαυλη στη Μαρμπέγια της Ισπανίας. Επίσης διέθετε φημισμένους αμπελώνες, όπως του μεγαλοπρεπούς Chateau Louis XIII, στη Γαλλία. Ήταν ιδιοκτήτης του θρυλικής θαλαμηγού Ναμπίρα (το όνομα της πρωτότοκης κόρης του), που επάνω της γυρίστηκε και μέρος της ταινίας του Τζέημς Μπόντ, "Ποτέ μην ξαναπείς ποτέ". Λόγω οικονομικών προβλημάτων και δικαστικών περιπετειών θα την πουλήσει στον Σουλτάνο του Μπρουνέι, και εκείνος με την σειρά του στον νυν Αμερικανό Πρόεδρο των ΗΠΑ, Ντόναλντ Τραμπ.
Τα τελευταία χρόνια της ζωής του ήταν καθηλωμένος σε αναπηρικό καρότσι λόγω σοβαρών προβλημάτων υγείας που αντιμετώπιζε. Ο Αντνάν Χασόγκτζι πέθανε σε νοσοκομείο του Λονδίνου σε ηλικία 82 ετών.